אריק סיני

ביוגרפיה

סיני (במקור: יסני) נולד בקריית ביאליק בן להורים ניצולי השואה. אחיו התאום נפטר בלידתו. את שירותו הצבאי החל בחטיבת גולני, עבר קורס חובשים קרביים ושירת בסיירת אגוז. לאחר מכן שירת במסגרת צוות הווי גולני וצוות הווי סיני. במלחמת יום הכיפורים גויס למילואים ושירת כחובש בחטיבת השריון 679. בשנות השבעים השתתף במספר להקות. לפרסומו הראשון זכה סיני ב-1977, עם הקלטת השיר "שיר פרידה" שכתב והלחין שלמה ארצי. השיר זכה להצלחה. במאי 1978 הוציא תקליט שדרים שני - "שכח אותי אמרת", שגם אותו כתב והלחין ארצי. השיר זכה להצלחה נאה, ודורג במקום ה-20 במצעד השנתי תשל"ח (1978) של רשת ג'. את שני השירים עיבד אילן גלבוע. בתחילת 1979 יצא תקליט השדרים השלישי של סיני, "לא יכולתי להגיד" שאף הוא נכתב והולחן על ידי ארצי. עוד באותה שנה, הקליט לפסקול הסרט "דיזנגוף 99" את השיר "רוק באור ירוק" (מילים: תלמה אליגון-רוז, לחן: בני נגרי). בקיץ 1979 הוציא לרדיו לראשונה שיר שכתב והלחין בעצמו "עד שייגמר" בעיבודו של יאיר שרגאי.
בינואר 1980 הוציא סיני את אלבומו הראשון, "אריק סיני". את רוב שירי האלבום עיבד והפיק מוזיקלית מתי כספי, ובהם הלהיט "דרך הכורכר" שכתב יעקב גלעד והלחינה קורין אלאל. באלבום נכללו גם כל שלושת השירים שכתב והלחין לו שלמה ארצי, כמו גם השירים המצליחים "מסתובב ושר" שכתב יאיר שרגאי והלחין גרי אקשטיין, "כמו לפני שנים" שכתב יעקב גלעד והלחינה יהודית רביץ שאותו שר בפסטיבל הזמר והפזמון של אותה שנה וגרסה מחודשת לשיר "גן השקמים".
ב-1981 הוציא סיני את אלבומו השני, "צל כבד", גם הוא בהפקתו של מתי כספי. גם אלבום זה כלל מספר שירים מצליחים, ובהם "סיבה טובה" שהלחין כספי למילים של אהוד מנור, "אם אתה בסביבה" שכתב והלחין יצחק קלפטר, "בשעה שכזאת" של יעקב גלעד וגרי אקשטיין ו"שובי שובי לפרדס" שהלחינה יהודית רביץ למילים של מאיר ויזלטיר. כמו כן נכללו באלבום שני שירים של ג'ניס איאן שתרגם לעברית יעקב גלעד, "Shadows on the Sun" שתורגם כ"צל כבד" ו-"Love Made Another Beggar" שתורגם כ"כמו עני בפתח".
ב-1982 הוציא סיני את האלבום "שירים חוזרים", שהורכב כולו מגרסאות כיסוי לשירים עבריים ישנים, כ"ערב מול הגלעד", "פרח הלילך", "לי ולך", "הבתים שנגמרו ליד הים" ו"לא פעם בקיץ". האלבום הוקלט בהופעה חיה. באותה שנה גם הקליט עם חוה אלברשטיין גרסת כיסוי לשיר "שוב" שביצעו שמוליק קראוס וג'וזי כץ לאלבומה "נמל הבית". כמו כן, באותה שנה כיכב סיני במחזמר על נושא תנ"כי, "אברהם אחד" שכתב דני ליטאי והלחין בני נגרי, בתור אברהם אבינו. המחזמר נכשל מסחרית, אך הצליח להוציא את הלהיט "הו מה יפית ארץ כנען" אותו ביצע. בסוף אותה שנה, הוציא את תקליט השדרים "הביתה" (מילים: לאה גולדברג, לחן: יצחק קלפטר, עיבוד: מתי כספי), שלא נכלל באף אחד מאלבומיו, אך זכה להצלחה ודורג במקום ה-26 במצעד הפזמונים השנתי תשמ"ג (1983) של רשת ג'
ב-1983 יצא אלבומו של סיני "בסוף מעגל", שהורכב כולו משירים שתרגם יהונתן גפן מאנגלית. סיני הקליט את האלבום בלונדון בהפקת מוזיקאים אנגלים. האלבום כלל את השירים המוכרים "ילד ירוק" ו"בסוף מעגל", אך לא זכה להצלחה כאלבומיו הקודמים של סיני. באותה שנה הוציא גם את תקליט השדרים "דברים", שהלחין למילים של עידית פאנק. השיר לא הופיע באף אחד מאלבומיו.
בדצמבר 1984 השתתף בפסטיבל שירי הילדים מספר 15 עם השיר "חתולים" (מילים: אהוד מנור, לחן: יהודית רביץ, עיבוד: גרי אקשטיין).
ב-1985 יצא סרט הקולנוע "שוברים" בהשתתפותו של סיני, שגם שר בסרט את השיר "אני אוהב אותי", וכן השתתף בשיר "אהבה הלילה". באותה שנה הוציא סיני את האלבום "שלום לך תקווה עצובה", בהפקתו המוזיקלית של גרי אקשטיין. בין שיריו המוכרים היו "בת 17" (מילים: יואל לרנר, לחן: יצחק קלפטר) ו"היי גלית" (מילים ולחן: יואל לרנר). גם אלבום זה לא זכה להצלחה. כמו כן, השתתף בקדם-אירוויזיון של אותה שנה עם השיר "מילה ועוד מילה" (מילים: אהוד מנור, לחן: דודי רוזנטל, וקובי אושרת, עיבוד: קובי אושרת), עמו הגיע למקום למקום הרביעי.
גם אלבומו הבא של סיני, "עכשיו", שיצא ב-1987, לא שיחזר את הצלחת אלבומיו הראשונים. את רוב שירי האלבום (ששה במספר) כתב והלחין יצחק קלפטר, ובהם "את". שירים מוכרים נוספים מהאלבום היו "עכשיו" שכתב דני רובס והלחין שאול בן אמיתי ו"אחת מהבוהמה" שכתב והלחין דני רובס. כמו כן, באפריל אותה שנה השתתף בשנית בקדם אירוויזיון (ביחד עם להקת "ברור חיל") עם השיר "לחזור הביתה" (מילים ולחן: יגאל בשן, עיבוד: יורם צדוק).
ב-1989 הוציא סיני אלבום נוסף של גרסאות כיסוי לשירים ישנים, בשם "שירים חוזרים ב'". מתי כספי עיבד והפיק מוזיקלית את החידושים, וגם ניגן בפסנתר, גיטרה, בס, כלי הקשה ומפוחית.
לאור כישלון אלבומיו של סיני מאמצע שנות ה-80, הוא החליט לבחור בלואי להב כמפיק אלבומו הבא, אך לוח הזמנים הצפוף של להב עיכב את הקלטת האלבום בשלוש שנים. האלבום, "שמועות על גשם", יצא לבסוף ב-1992. סיני עצמו השתתף בכתיבת חלק מהשירים, ובהם שיר הנושא (בשיתוף מיכה שטרית), שהיה הלהיט היחיד של האלבום. גם אלבום זה לא נחל הצלחה, ואחרי הקלטתו עבר סיני להתגורר בארצות הברית.
בסוף שנות ה-90 חזר סיני לישראל, ובשנת 2002 הוציא סינגל ראשון לאחר עשר שנים, "מכור", שכתב והלחין עמיר לב. השיר זכה להצלחה, ונכלל באלבום אוסף של סיני שיצא באותה שנה. ביוני 2003 הוציא סיני אלבום אולפן ראשון לאחר 11 שנים, "נאהב עד שנמות", בהפקתו של אסף אמדורסקי. באלבום בלטו שיר הנושא וכן "מכור", ו"אור אדום כמו דם". האלבום סימן את חזרתו של סיני לבמה לאחר היעדרות ממושכת. בהקלטות האלבום השתתפו: ג’וני שועלי, קרני פוסטל, יוסי פרץ, חברי מוניקה סקס בנגינה, ושרון רוטר בקולות.
באביב 2004 הוציא סיני סינגל משותף עם הזמרת שרון רוטר בשם "שלח לי גל". השיר, שנכתב על ידי עובדיה חממה ויוסי פרץ, הוקלט במסגרת פרויקט "דגל אורות התקווה" של עמותת עלם.
בשנת 2006 הוציא סיני את הסינגל "תני לי סיבה", גרסת כיסוי לשירה של להקת בנזין.
בשנת 2007, החל סיני במופע של שירי הזמר הקנדי לאונרד כהן. כעבור שנה השתתף בפרויקט המוזיקלי "עבודה עברית", שבו חידש את שירה של גלי עטרי משנת 1988 "רק אתמול".
לקראת הבחירות לכנסת השמונה עשרה הצטרף סיני למפלגת ישראל ביתנו והשתלב בצוות ההסברה שלה.
בנובמבר 2009 הוציא סיני לרדיו את הסינגל "אהבתי האסורה", שכתב זיו רובינשטיין והלחין ארקדי דוכין.
בשנת 2011 השתתף בתוכנית המציאות של ערוץ 24 "היכל התהילה". באותה שנה הוציא את אלבומו העשירי "הולך ובא". מתוכו הצליחו השירים: "להתאהב" ו"נובלס (הסיגריה האחרונה)". מיד לאחר הוצאתו יצא סיני בהודעה בפייסבוק כי הוא ימשיך להופיע, אך יפסיק להקליט חומרים חדשים: "זה האלבום האחרון שלי, יותר לא אוציא אלבומים חדשים ושירים חדשים, אולי אופיע עם להיטים ישנים שהקהל אוהב. אני למעשה פורש מלעשות מוזיקה חדשה". כמו כן, השתתף בשירו של פיט "העיירה שלי" ושר את הפזמון שהוא של השיר "אם אתה בסביבה".
בשנת 2012 יצא רמיקס לשירו "סיבה טובה" שנקרא "הנה זה בא" יחד עם יוסטון פרוג'קט שזכה להצלחה וקיבל קאבר בשנת 2018 מאת איתי לוי ולהקת מה קשור. באותה שנה ביצע את השיר "אל אדון" יחד יוני גנוט לאלבומו של יוני "אות לאות".
בשנת 2013 יצא סיני במופע חדש עם אשתו בשם "שרים אהבה".
בדצמבר 2016 ביצע שוב שיר עם יוני גנוט לאלבומו "דבר אלי בארמית" בשם "נשבעתי לך".
במאי 2017 הוציא את הסינגל "בגיטרה ישנה" (מילים: נועם חורב, לחן: לורן פלד) מתוך אלבום חדש שבדרך.
במרץ 2018 הוציא את הסינגל השני, "כרתים" למילים ולחן של עמיר לב, ועיבוד והפקה מוזיקלית של אודי תורג'מן.
בפברואר 2019 הוציא את הסינגל "מנגנת בי" למילים של שי רותם, לחן של לירון בן שמעון ועמרי קסטן, והפקה מוזיקלית של אורי זך. לשיר הופק קליפ בבימויה של איה זך.
סיני היה המפרסם של מותג הסיגריות 'ברודוויי 80' של היצרן דובק בשנות ה-80, עם התמונה המפורסמת שבה יושב סיני
ליד מדורה ומדליק סיגריה, תחת הסלוגן "מתאים לי. Broadway 80".

חיים אישיים

סיני היה נשוי חמש פעמים והוא אב לחמישה ילדים. את אשתו הראשונה, ליאורה, נשא לאחר שחרורו מצה"ל וממנה יש לו בן. לאחר גירושיו מליאורה היה נשוי לשושי וממנה יש לו בן נוסף. היה נשוי לטלי סיני (רקדנית וזמרת ליווי, "עולה עולה"), שכיום היא אלמנתו של משולם ריקליס וממנה יש לו שתי בנות. ב-23 בדצמבר 2003 התחתן (באמצעות רב רפורמי) על הבמה במהלך הופעה בצוותא עם יפעת תעשה, שהייתה בת זוגו במשך כעשר שנים וממנה יש לו בן. ההופעה שודרה בשידור חי בגלי צה"ל והנישואין הפומביים הפתיעו את הצופים והמאזינים. השניים התחתנו אזרחית אך התגרשו לאחר כשלוש שנים. ביולי 2011 התחתן בשנית עם תעשה, הפעם בטקס דתי בשידור חי בטלוויזיה במסגרת תוכנית המציאות "היכל התהילה" שבה השתתף. בשנת 2015 שוב התגרשו השניים.